ডানকার্ক (২০১৭-এর চলচ্চিত্র)

***ডানকার্ক*** (ইংরেজি: Dunkirk) হল ক্রিস্টোফার নোলান রচিত, পরিচালিত ও প্রযোজিত ২০১৭ সালের মার্কিন যুদ্ধভিত্তিক চলচ্চিত্র। এতে দ্বিতীয় বিশ্বযুদ্ধের সময়কালে ডানকার্ক থেকে স্থল, জল ও আকাশপথ এই তিনটি দৃষ্টিকোণ থেকে সৈন্য উদ্ধারের চিত্র দেখানো হয়েছে। তারকা-বহুল এই চলচ্চিত্রে অভিনয় করেছেন ফিন হোয়াইটহেড, টম গ্লিন-কার্নি, জ্যাক লোডেন, হ্যারি স্টাইলস, অনেইরিন বারনার্ড, জেমস ডার্সি, ব্যারি কিয়োগান, কেনেথ ব্র্যানা, কিলিয়ান মার্ফি, মার্ক রাইল্যান্স ও টম হার্ডি। এটি ব্রিটিশ-মার্কিন-ফরাসি-ওলন্দাজ যৌথ প্রযোজনায় নির্মিত হয়।

চলচ্চিত্রে অল্প সংলাপের মধ্য দিয়ে সৈন্য উদ্ধারের গল্প দেখানো হয়েছে, কারণ নোলান এতে চিত্রগ্রহণ ও সঙ্গীত দিয়ে উৎকণ্ঠা তৈরি করতে চেয়েছেন। ২০১৬ সালের মে মাসে ডানকার্কে এর চিত্রগ্রহণ শুরু হয় এবং সেপ্টেম্বরে লস অ্যাঞ্জেলেসে চিত্রগ্রহণ শেষ হয় ও নির্মাণ পরবর্তী কাজ শুরু হয়। চিত্রগ্রাহক হইটা ফান হইটেমা আইম্যাক্স ৬৫ মিমি ও ৬৫ মিমি বড় ফিল্ম স্টকে চিত্রায়ন করেন। চলচ্চিত্রে কৃত্রিমতা-বর্জিত বাস্তবিক দৃশ্যায়ন ছিল। এতে হাজারের বেশি অতিরিক্ত শিল্পীর পাশাপাশি প্রকৃত ঘটনার সময়ের ঐতিহাসিক নৌকা ও উড়োজাহাজ ব্যবহার করা হয়েছে।

ওয়ার্নার ব্রসের পরিবেশনায় ২০১৭ সালের ১৩ই জুলাই লন্ডনের ওডিয়ন লিস্টার স্কয়ারে চলচ্চিত্রটির উদ্বোধনী প্রদর্শনী অনুষ্ঠিত হয় এবং ২১শে জুলাই যুক্তরাজ্য ও যুক্তরাষ্ট্রে আইম্যাক্স, ৭০ মিমি ও ৩৫ মিমি ফরম্যাটে মুক্তি দেওয়া হয়।  বিশ্বব্যাপী $৫৩০ মিলিয়ন আয় করা *ডানকার্ক* সর্বকালের সর্বোচ্চ আয়কারী বিশ্বযুদ্ধভিত্তিক চলচ্চিত্রের তালিকায় দ্বিতীয়, প্রথমটি নোলানের *[[অপেনহাইমার (চলচ্চিত্র)|অপেনহাইমার]]*। চলচ্চিত্রটি এর চিত্রনাট্য, পরিচালনা, সঙ্গীতের সুর এবং চিত্রগ্রহণের জন্য সমাদৃত হয়। কয়েকজন সমালোচক চলচ্চিত্রটিকে নোলানের শ্রেষ্ঠ কর্ম এবং সর্বকালের সেরা চলচ্চিত্র ও ২০১০-এর দশকের অন্যতম সেরা চলচ্চিত্র বলে উল্লেখ করেন।

চলচ্চিত্রটি ৯০তম একাডেমি পুরস্কারে শ্রেষ্ঠ চলচ্চিত্র ও শ্রেষ্ঠ পরিচালনাসহ (পরিচালনা বিভাগে নোলানের প্রথম মনোনয়ন) আটটি বিভাগে মনোনয়ন লাভ করে এবং শ্রেষ্ঠ শব্দ সম্পাদনা, শব্দ মিশ্রণ ও চলচ্চিত্র সম্পাদনা বিভাগে তিনটি পুরস্কার অর্জন করে। এছাড়া এটি ২৩তম ক্রিটিকস চয়েস পুরস্কারে আটটি বিভাগে মনোনয়ন লাভ করে ও শ্রেষ্ঠ সম্পাদনা বিভাগে পুরস্কার লাভ করে; ৭১তম বাফটা পুরস্কারে আটটি বিভাগে মনোনয়ন লাভ করে ও শ্রেষ্ঠ শব্দ গ্রহণ বিভাগে পুরস্কার লাভ করে, এবং ৭৫তম গোল্ডেন গ্লোব পুরস্কারে তিনটি বিভাগে মনোনয়ন লাভ করে।

## কাহিনী সংক্ষেপ
*গল্পটি অসরলরৈখিকভাবে উপস্থাপিত। নিচে গল্পটি সরলরৈখিকভাবে তুলে ধরা হল।*

১৯৪০ সালে ফ্রান্সের যুদ্ধ চলাকালীন মিত্রপক্ষের যোদ্ধারা ডানকার্কে পশ্চাৎ হটতে থাকে, যেখান থেকে তাদের সরিয়ে নেওয়া হবে। ব্রিটিশ সেনা টমি তার স্কোয়াডের সদস্যকে জার্মানদের গুলিতে মারা যেতে দেখে ফরাসি সৈন্যদের দখলকৃত পরিধি অতিক্রম করে সৈকতের দিকে পালিয়ে যায়। সেখানে হাজার হাজার সৈন্য তাদের সরিয়ে নিয়ে যাওয়ার জন্য অপেক্ষা করছে। সে গিবসন নামে আরেকজন সৈনকে একটি লাশ সমাহিত করতে সাহায্য করে। লুফ্‌টভাফা থেকে বোমা হামলার পর দুর্বল বাঁধের কাছে দাঁড়িয়ে থাকা হাসপাতাল জাহাজে ওঠার জন্য তারা একজন আহত ব্যক্তিকে স্ট্রেচারে নিয়ে সেদিকে দৌড়ে যায়, কিন্তু তাদেরকে আটকে দেওয়া হয়। তারা শুনতে পায় কমান্ডার বোল্টন, কর্নেল উইন্যান্ট ও রিয়ার অ্যাডমিরাল সৈন্যদের সরিয়ে নেওয়ার সবচেয়ে ভালো উপায় নিয়ে আলোচনা করছেন। লুফ্‌টভাফার হামলায় জাহাজটি ডুবে যায়, টমি হাইল্যান্ডার রেজিমেন্টের সৈন্য অ্যালেক্সকে জাহাজ ভেঙ্গে চূর্ণ হয়ে তার ওপর পড়া থেকে বাঁচায়। সে রাতে তারা তিনজন একটি ধ্বংসকারী জাহাজে চড়ে, কিন্তু ছাড়ার পূর্বে একটি ইউ-বোট টর্পেডোর আঘাতে এটি ডুবে যায়। গিবসন টমি ও অ্যালেক্সকে জাহাজডুবি থেকে বাঁচায় এবং একজন অফিসার তাদের সৈকতে ফিরিয়ে নিয়ে যায়।

রাজকীয় নৌবাহিনী ইংল্যান্ডে বেসামরিক নৌযানগুলোকে ডানকার্কে যাওয়ার জন্য অনুরোধ করে। ওয়েমাউথে বেসামরিক নাবিক ডসন তার নৌকা মুনস্টোনকে নৌবাহিনীর হাতে না দিয়ে তার পুত্র পিটারকে নিয়ে যাত্রা শুরু করেন। তাদের কিশোর কাজের ছেলে জর্জ আবেগতাড়িত হয়ে তাদের সাথে যোগ দেয়। ইংলিশ চ্যানেলে তারা একজন কম্পনরত সেনা কর্মকর্তাকে উদ্ধার করেন, যিনি ইউ-বোট ডুবে যাওয়া থেকে বেঁচে যান। ডসন নৌকা নিয়ে ডানকার্কের দিকে যাচ্ছেন এটা বুঝতে পেরে তিনি শঙ্কিত হন। পিটার তাকে এটি কক্ষে আটকে রাখে। তিনি সেই কক্ষ থেকে পালিয়ে যান, তাদেরকে ফিরে যেতে বলেন এবং নৌকার নিয়ন্ত্রণ নিতে চান। ধস্তাধস্তির এক পর্যায়ে জর্জের গায়ে তার কনুই লাগে এবং জর্জ সিঁড়িরে পড়ে গিয়ে মারাত্মকভাবে আহত হয়।

তিনটি রাজকীয় বিমান বাহিনীর স্পিটফায়ার সৈন্য উদ্ধারকার্যকে সুসংহত রাখতে ডানকার্কের দিকে পাড়ি দেয়, কিন্তু সেগুলো জ্বালানির স্বল্পতার জন্য মাত্র এক ঘণ্টা সহায়ক ভূমিকা পালন করতে পারবে। তারা একটি মেসারশ্মিট বিএফ ১০৯-এর সাথে আকাশযুদ্ধে লিপ্ত হয়। এই বিমানটিকে গুলিবিদ্ধ করে নিচে ফেলার পর আরেকটি যুদ্ধবিমানের আঘাতে পাইলট ফ্যারিয়ারের জ্বালানী পরিমাপক ভেঙ্গে যায়। তিনি ও আরেকটি স্পিটফায়ারে পাইলট কলিন্স ধরে নেয় তাদের নেতা গুলিবিদ্ধ হয়ে নিচে পড়ে গেছেন এবং কলিন্স তাদের অবশিষ্ট জ্বালানির তথ্য রেডিওর মাধ্যমে ফ্যারিয়ারকে জানাতে থাকে। মুনস্টোনের নাবিকদ্বয় দেখতে পায় দুজন রাজকীয় বিমান বাহিনীর পাইলট একটি ছোট রণতরীকে যুদ্ধবিমানের আক্রমণের হাত থেকে রক্ষা করে। কলিন্সের স্পিটফায়ার আঘাতপ্রাপ্ত হয় এবং সে পড়ে যায়। বিমান সমুদ্রে ডুবতে থাকা অবস্থায় বিমানের ছাউনিতে আটকে পড়ে গেলে পিটার কলিন্সকে বাঁচায়।

অধিক মরিয়া হয়ে টমি, অ্যালেক্স ও গিবসন হাইল্যান্ডার সৈন্যদের সাথে পরিধির বাইরে আন্তঃজলোয়ার অঞ্চলে স্থল ট্রলারে আশ্রয় নেয়। তারা আশা করে সমুদ্রের ঢেউ তাদের নিজের আবাসে নিয়ে যাবে। ট্রলার ওলন্দাজ নাবিক ফিরে আসলে জার্মান সৈন্যরা এতে গুলি করতে শুরু করে এবং বুলেটের ছিদ্র দিয়ে পানি প্রবেশ করতে শুরু করে। নৌকা হালকা করার চেষ্টারত অ্যালেক্স সারাক্ষণ নিরব থাকার জন্য গিবসনকে দোষারোপ করে এবং তাকে জার্মানদের গোয়েন্দা বলে অভিহিত করে। গিবসন প্রকাশ করে যে সে ফরাসি এবং একজন মৃত সৈন্যের পরিচয় ধারণ করে যেন সে আগে উদ্ধার হতে পারে। অবশেষে ট্রলারটি সমুদ্রে ভাসতে শুরু করে, কিন্তু তাদেরকে ডুবতে থাকা নৌকাটি ত্যাগ করতে হয়। গিবসন একটি চেইনে আঁটকে পড়ে ডুবে যায়।

আরেকটি বোমারু বিমান দেখার পর ফ্যারিয়ার আর ফিরে যেতে পারবেন না জেনেও উদ্ধারকার্যে সহায়তা চালিয়ে যাওয়ার সিদ্ধান্ত নেন। তার প্রচেষ্টা স্বত্ত্বেও ধ্বংসকারী জাহাজটি বোমায় আঘাতপ্রাপ্ত হয়ে ডুবে যায়। মুনস্টোন সমুদ্রে থাকা মানুষদের বাঁচাতে প্রচেষ্টা চালায়। গোলযোগের মধ্যে জর্জ মারা যায়। ফ্যারিয়ার বোমারু বিমানটিকে গুলিবিদ্ধ করে নিচে ফেলে দেয়, কিন্তু এই দুর্ঘটনার ফলে সমুদ্রের পানিতে তেল পড়ে আগুন জ্বলতে শুরু করে। টমি ও অ্যালেক্সকে মুনস্টোন উদ্ধার করে। ফ্যারিয়ার জ্বালানি শেষ হয়ে গেলে ডানকার্কে পৌঁছায়। তিনি বাঁধের দিকে আসতে থাকা একটি ডুবুরি বোমারুকে গুলি করেন। ফ্যারিয়ার তার স্পিটফায়ার নিয়ে ফরাসিদের দখলকৃত পরিধির বাইরে সৈকতে অবতরণ করেন, স্পিটফায়ারটি পুড়িয়ে ফেলেন এবং অগ্রসরমান জার্মান সৈন্যদের জন্য শান্তভাবে অপেক্ষা করতে থাকেন। ডসন যুদ্ধের শুরুতে শহিদ হওয়া তার মৃত বড় ছেলের শেখানো কৌশলে মুনস্টোনকে একটি বিমান থেকে আসা বোমার আঘাত থেকে রক্ষা করেন।

৩০০,০০০ লোককে সফলভাবে সরিয়ে নেওয়ার পর বোল্টন ফরাসিদের উদ্ধারকার্য তদারকির জন্য রয়ে যান। সেনা কর্মকর্তা ও কলিন্স ডসন পিতা-পুত্রের কাছ থেকে বিদায় নেন। জর্জ সংবাদপত্রে আসার মত কিছু করতে চেয়েছিল, পিটার তার এই ইচ্ছা পূরণের জন্য স্থানীয় সংবাদপত্রে জর্জের প্রশংসা জ্ঞাপক নিবন্ধ প্রকাশ করার ব্যবস্থা করে। টমি ও অ্যালেক্স একটি ট্রেনে চড়ে। টমি অ্যালেক্সকে সংবাদপত্রে প্রকাশিত চার্চিলের বক্তব্য "উই শ্যাল ফাইট অন দ্য বিচেস" পড়ে শোনায়।

## কুশীলব
* ফিন হোয়াইটহেড - টমি
* টম গ্লিন-কার্নি - পিটার ডসন
* জ্যাক লোডেন - কলিন্স (ফর্টিস ২)
* হ্যারি স্টাইলস - আলেক্স
* অনেইরিন বারনার্ড - গিবসন
* জেমস ডার্সি - কর্নেল উইন্যান্ট
* ব্যারি কিয়োগান - জর্জ মিলস
* কেনেথ ব্র্যানা - কমান্ডার বোল্টন
* কিলিয়ান মার্ফি - কম্পনরত সেনা
* মার্ক রাইল্যান্স - মিস্টার ডসন
* টম হার্ডি - ফ্যারিয়ার (ফর্টিস ১)
* মাইকেল কেইন - ফর্টিস নেতা (কণ্ঠ)
* ইলিয়ট টাইটেনসর - হাইল্যান্ডার ২
* উইল অ্যাটনবরা - সেকেন্ড লেফটেন্যান্ট
* ম্যাথু মার্শ - রিয়ার এডমিরাল

## নির্মাণ
### উন্নয়ন
পরিচালক ক্রিস্টোফার নোলান ১৯৯০-এর দশকের মাঝামাঝি সময়ে তিনি ও তার ভবিষ্যৎ স্ত্রী এমা টমাস ইংলিশ চ্যানেল পাড়ি দেওয়ার সময় এই চলচ্চিত্রটি নির্মাণের পরিকল্পনা করেন। নোলান চিত্রনাট্য লেখার পরিবর্তে সম্পূর্ণ চলচ্চিত্র তাৎক্ষণিক রচনা করার কথা বিবেচনা করেন, কিন্তু টমাস তাকে চিত্রনাট্য লিখতে বলেন। ২০১৫ সালে নোলান ৭৬ পাতার চিত্রনাট্য লিখেন, যা তার সচরাচর রচিত চিত্রনাট্যের অর্ধেক এবং সে সময় পর্যন্ত তার রচিত সবচেয়ে ছোট চিত্রনাট্য। এর সুনির্দিষ্ট কাঠামোর জন্য প্রত্যক্ষদর্শী চরিত্রের পরিবর্তে কাল্পনিক চরিত্রের প্রয়োজন ছিল।

গল্পটি তিনটি আঙ্গিক থেকে বর্ণনা করা হয়, স্থল (এক সপ্তাহব্যাপী), সমুদ্র (এক দিনব্যাপী) ও আকাশপথ (এক ঘণ্টাব্যাপী)। নোলান সংলাপ ও পটভূমির পরিবর্তে দৃশ্যকল্প ব্যবহার করার অভিপ্রায় থেকে চলচ্চিত্রটিকে চরিত্রগুলোর দৃষ্টিকোণ থেকে তৈরি করেছেন। তিনি চলচ্চিত্র জুড়ে তার বর্ণিত "স্নোবলিং প্রভাব" যুক্ত করতে চেয়েছিলেন, যেখানে বেশ কয়েকটি আপাতদৃষ্টিতে ভিন্ন গল্পের সংযোগ স্থাপন করা হয়। এই কৌশল তিনি এর আগে তার অন্য চলচ্চিত্রগুলোর তৃতীয় অঙ্কে ব্যবহার করতেন। নোলান বলেন যে তিনি এমনভাবে গবেষণা করেছিলেন যেন তা থেকে তথ্যচিত্র নির্মিত হবে এবং তিনি এই বিষয়বস্তুর প্রতি আকৃষ্ট হন কারণ এটি হলিউড ফর্মুলার বিপরীত, যেখানে বিজয়ী মার্কিনদের চিরাচরিত বীরত্বপূর্ণ আখ্যানের পরিবর্তে ফরাসি-ব্রিটিশ বাহিনীর সামরিক পশ্চাদপসরণ দেখানো হয়েছে।

নোলান বড় পরিসরে মারপিটধর্মী চলচ্চিত্র পরিচালনা করার মত যথেষ্ট অভিজ্ঞতা অর্জনের পূর্ব পর্যন্ত *ডানকার্ক* নির্মাণ পিছিয়ে দেন। সৈকতে সৈনিকদের দৃষ্টিভঙ্গি প্রকাশ করতে তিনি পর্দায় জার্মান সৈনিকদের দেখাননি (ফ্যারিয়ারকে বন্দী করা কয়েকজন জার্মান সৈনিকদের উপর ক্যামেরা নিবন্ধ করা হয়নি)। তিনি যুদ্ধের নির্দেশ প্রদান কেন্দ্রে উইনস্টন চার্চিল ও জেনারেলদের দৃশ্য বাদ দেন কারণ তিনি পরিস্থিতির রাজনীতির সাথে ডুবে যেতে চাননি। নোলান কলাকুশলীদের এগারটি চলচ্চিত্র দেখান যেগুলো থেকে তিনি অনুপ্রাণিত হয়েছিলেন, সেগুলো হল *[[অল কোয়ায়েট অন দ্য ওয়েস্টার্ন ফ্রন্ট (১৯৩০-এর চলচ্চিত্র)|অল কোয়ায়েট অন দ্য ওয়েস্টার্ন ফ্রন্ট]]* (১৯৩০), *[[ল্য সালের দ্য লা পোর]]* (১৯৫৩), *[[এলিয়েন (চলচ্চিত্র)|এলিয়েন]]* (১৯৭৯), *[[স্পিড (১৯৯৪-এর চলচ্চিত্র)|স্পিড]]* (১৯৯৪), *[[আনস্টপেবল (২০১০-এর চলচ্চিত্র)|আনস্টপেবল]]* (২০১০), *[[গ্রিড (১৯২৪-এর চলচ্চিত্র)|গ্রিড]]* (১৯২৪), *[[সানরাইজ: অ্যা সং অব টু হিউম্যানস|সানরাইজ]]* (১৯২৭), *[[রায়ান্‌স ডটার]]* (১৯৭০), *[[লা বাত্তালিয়া দি আলজেরি]]* (১৯৬৬), *[[চ্যারিয়টস অব ফায়ার]]* (১৯৮১), ও *[[ফরেন করেসপন্ডেন্ট (চলচ্চিত্র)|ফরেন করেসপন্ডেন্ট]]* (১৯৪০); তন্মধ্যে মাত্র দুটি যুদ্ধভিত্তিক চলচ্চিত্র ছিল। এছাড়া তিনি *[[আঁ কোঁদানে আ মর সে এশাপে]]* (১৯৫৬), *[[পিকপকেট (চলচ্চিত্র)|পিকপকেট]]* (১৯৫৯) ও *[[সেভিং প্রাইভেট রায়ান]]* (১৯৯৮) থেকে অনুপ্রাণিত। লেখক জশুয়া লেভিন ঐতিহাসিক পরামর্শদাতা ছিলেন, তিনি *ডানকার্ক: দ্য হিস্ট্রি বিহাইন্ড দ্য মেজর মোশন পিকচার্স* বই লিখেছেন। লেভিন সৈনিকদের সাক্ষাৎকার নেওয়ার সময় নোলানের সাথে ছিলেন। সাক্ষাৎকার গ্রহণকালে নোলানকে একটি গল্প বলা হয় যে সৈনিকেরা সমুদ্রের দিকে মরিয়া হয়ে হাঁটছিল, তিনি এই গল্প চিত্রনাট্যে যুক্ত করেন।

ওয়ার্নার ব্রস. পিকচার্সকে চলচ্চিত্রটি নির্মাণ করার আবেদন করার পূর্বে নোলান ও টমাস কলাকুশলী ও চিত্রগ্রহণের স্থান নির্বাচন করেন। নোলান ও তার নির্মাণ পরিকল্পনাকারী নাথান ক্রাউলি চিত্রগ্রহণের স্থান নির্বাচন করতে ডানকার্কের সৈকত ঘুরে দেখেন। চলচ্চিত্র নির্মাণের রসদ নিয়ে যাওয়ায় বাধা সত্ত্বেও বিকল্প স্থান হিসেবে সাফোককে বাদ দিয়ে তারা ডানকার্কেই চিত্রগ্রহণের সিদ্ধান্ত নেন। ক্রাউলি নোলানের পুরাতন গ্যারেজে একটি অস্থায়ী শিল্প বিভাগ স্থাপন করেন এবং দৃশ্যগুলোর উপস্থাপনা ভালোভাবে বোঝার জন্য সাদাকালো ছবিগুলোকে রঙিন করেন। নকশার নান্দনিকতা যতটা সম্ভব সমসাময়িক দেখানো হয়। হইট ফান হইটেমাকে চিত্রগ্রহণ পরিচালনার জন্য বাছাই করা হয়, যিনি এর আগে নোলানের *[[ইন্টারস্টেলার (চলচ্চিত্র)|ইন্টারস্টেলার]]* চলচ্চিত্রে কাজ করেছিলেন। *[[দ্য হলিউড রিপোর্টার]]* প্রতিবেদন প্রকাশ করে যে নোলান ওয়ার্নার ব্রসের সাথে চুক্তি করেন তিনি $২০ মিলিয়ন পারিশ্রমিক ও বক্স অফিস আয়ের ২০% নিবেন; অন্যদিকে, *[[ভ্যানিটি ফেয়ার (ম্যাগাজিন)|ভ্যানিটি ফেয়ার]]* প্রতিবেদন প্রকাশ করে যে নোলান বিপুল পরিমাণ লভ্যাংশ নেওয়ার পরিবর্তে পারিশ্রমিক কমাতে সম্মত হন।

২০১৬ সালের জানুয়ারি মাসে প্রাক-নির্মাণ কাজ শুরু হয়। উর্দির জন্য পোশাক পরিকল্পনাকারী জেফ্রি কারল্যান্ডের উদ্দেশ্য ছিল নান্দনিকতার সাথে ঐতিহাসিক নির্ভুলতা বজায় রাখা। যেহেতু ১৯৪০ সাল থেকে মূল ভারী পশমের কাপড় বানানো হচ্ছে না, প্রধান অভিনয়শিল্পীদল ও হাজারের বেশি অতিরিক্ত শিল্পীদের জন্য কাপড়গুলো স্ক্র্যাচ দিয়ে বানানো হয়। উর্দিগুলো পাকিস্তানের একটি ফ্যাক্টরিতে এবং বুটগুলো মেক্সিকোর জুতা প্রস্তুতকারককে দিয়ে তৈরি করা হয়। পোশাক বিভাগ এরপর লংক্রস স্টুডিওতে তিন সপ্তাহ ধরে এগুলোকে পুরাতন করতে কাজ করে। প্রতিটি পোশাক রেজিমেন্ট ও ব্যক্তিত্ব অনুসারে আলাদাভাবে তৈরি করা হয়, যেমন টমি বৃহদাকার গ্রেটকোট পরিধান করেন, অন্যদিকে আলেক্স হাইল্যান্ডার কাট পরিধান করেন। কারল্যান্ড জাদুঘর, সমসাময়িক পত্রিকা, চিত্রশালা ও বই থেকে তথ্য নেন। চার মাসের মধ্যে মূল নীলনকশা থেকে বাঁধ পুনর্নির্মাণ করা হয়েছিল। পরিবেশের সাথে সামঞ্জস্য আনতে ডানকার্ক থেকে বালু আনা হয়েছিল। তেল ও আলকাতরা বিশেষভাগে বানানো হয় এবং কৃত্রিম অঙ্গ পানি ও আগুন প্রতিরোধী ছিল।

### অভিনয়শিল্পী নির্বাচন
সেনা সরিয়ে নেওয়ার প্রত্যক্ষ বিবরণ থেকে প্রাপ্ত তথ্য অনুসারে জানা যায় সৈনিকেরা বেশ তরুণ ও অদক্ষ ছিলেন, তাই নোলান সৈকতের পটভূমির জন্য তরুণ ও অপরিচিত অভিনয়শিল্পীদের নেওয়ার সিদ্ধান্ত নেন। এছাড়া সকল অভিনয়শিল্পী ব্রিটিশ হতে হবে এই ব্যাপারে নোলান অনড় ছিলেন। *ডানকার্ক*-এর অভিনয়শিল্পী নির্বাচক ছিলেন জন প্যাপসিডেরা ও টবি হোয়েল। ২০১৫ সালের শেষভাগ থেকে এই চলচ্চিত্রের অভিনয়শিল্পীদলে পার্শ্ব অভিনেতা হিসেবে যোগদানের জন্য টম হার্ডি, কেনেথ ব্র্যানা ও মার্ক রাইল্যান্সের সাথে কথা হচ্ছিল। ২০১৬ সালের মার্চ মাসে ফিন হোয়াইটহেডকে প্রধান অভিনয়শিল্পী হিসেবে নির্বাচন করা হয়; অন্যদিকে, জ্যাক লোডেন, অনেইরিন বারনার্ড ও হ্যারি স্টাইলসকে কিছুদিন পর অভিনয়শিল্পীদলে যুক্ত করা হয়। কিলিয়ান মার্ফি পরের মাসে যোগ দেন।  জেমস ডার্সি, ব্যারি কিয়োগান ও টম গ্লিন-কার্নিকে মে মাসের শেষভাগে অন্তর্ভুক্ত করা হয়।

মাইকেল কেইন ফর্টিস নেতা চরিত্রের জন্য ক্ষণিক কণ্ঠ প্রদান করেন, যা তার অভিনীত *[[ব্যাটল অব ব্রিটেন (চলচ্চিত্র)|ব্যাটল অব ব্রিটেন]]* (১৯৬৯) চলচ্চিত্রের চরিত্রের সম্মতিজ্ঞাপক।  ডার্সি ও নোলানের মতে কর্নেল উইন্যান্ট ও কমান্ডার বোল্টন দর্শকদের সামনে পূর্বাপর সম্বন্ধ তুলে ধরতে গ্রিক নাটকে সমস্বরে উচ্চারিত ধ্বনির মত কাজ করে। হোয়াইটহেড কয়েকমাস ব্যাপী গোপন অডিশনিং প্রক্রিয়ায় ছিলেন। তার চরিত্রের নাম সাধারণ ব্রিটিশ সৈনিকদের গালিবাচক শব্দ অনুসারে রাখা হয়। নোলানের ভাষ্য অনুসারে স্টাইলসকে তার "পুরাতন ধারার মুখমণ্ডল"-এর জন্য নির্বাচন করা হয়। তিনি শতাধিক অভিনয়শিল্পীদের সাথে অডিশন দিয়ে এই চরিত্রের জন্য নির্বাচিত হন, নোলান তখনও জানতেন না যে তিনি সঙ্গীতশিল্পী হিসেবে প্রখ্যাত। মার্ফি নোলানের সাথে কথা বলেন এবং তার চরিত্রের মানসিক আঘাত পরবর্তী স্ট্রেস ডিসঅর্ডার সম্পর্কে বুঝতে সৈনিকদের মানসিক আঘাত নিয়ে পড়াশোনা করেন। নোলান রাইল্যান্সকে তার মঞ্চে কাজ ও *[[উল্‌ফ হল (টিভি ধারাবাহিক)|উল্‌ফ হল]]* ধারাবাহিকে তার অভিনয়ের জন্য নির্বাচন করেন। গবেষণার অংশ হিসেবে রাইল্যান্স প্রতিদিন তার চরিত্রের নৌকা চালাতেন, ইম্পেরিয়াল ওয়ার মিউজিয়ামের অডিও রেকর্ডিং শুনতেন, এবং মিস্টার ডসন চরিত্রের মত মানুষের হিসাব মিলাতেন। চিত্রগ্রহণের ফাঁকে ফাঁকে তিনি নতুন দৃশ্যগুলো নিয়ে অভিনয়ের মহড়া করতে উৎসাহিত করতেন। প্রধান অভিনয়শিল্পীদল তাদের নিজেদের স্টান্ট নিজেরাই করেন। ক্রিস্টোফার নোলানের চাচা জন নোলান অন্ধ লোকের চরিত্রে অভিনয় করেন। উইল অ্যাটনবরা সেকেন্ড লেফটেন্যান্ট চরিত্রে অভিনয় করেন, যিনি টমি ও গিবসনকে হাসপাতালের জাহাজ নিয়ে যাওয়ার নির্দেশ দেন।

### চিত্রগ্রহণ
২০১৬ সালের ২৩শে মে ডানকার্কে মূল চিত্রগ্রহণ শুরু হয়। এই সময়ে চিত্রগ্রহণ শুরুর পরিকল্পনা করা হয় বাস্তিল দিবসের উদ্‌যাপনকাল এড়াতে এবং এই সময় আসল সেনা সরিয়ে নেওয়ার সময়ের সাথে কাকতালীয়ভাবে মিলে যায়। নির্মাণকাজ চার সপ্তাহব্যাপী নেদারল্যান্ডসের উর্কে, এক সপ্তাহব্যাপী যুক্তরাজ্যের ডরসেটের সোয়ানেজ ও ওয়েমাউথে এবং দুই সপ্তাহব্যাপী মার্কিন যুক্তরাষ্ট্রের ক্যালিফোর্নিয়া অঙ্গরাজ্যের র‍্যাঞ্চো পালোস ভের্দেসের পয়েন্ট ভিসেন্ট ইন্টারপ্রিটিভ সেন্টার ও বাতিঘরে চলে।

ডানকার্কের যে স্থান থেকে আসলে সেনা সরিয়ে নেওয়া হয়েছিল, সেখানেই চিত্রগ্রহণ করা হয়। অন্যদিকে, রাস্তার দৃশ্যগুলো মালো-লে-বেনের নিকটবর্তী স্থানে ধারণ করা হয়, কারণ যুদ্ধে ডানকার্কের অধিকাংশ ভবন ধ্বংস হয়ে গিয়েছিল। সৈকত ও বাঁধের অংশের চিত্রগ্রহণের সময় জোয়ার-ভাটার উপর নির্ভরশীল ছিল। ফরাসি শ্রমিকদের ধর্মঘট ও বিধি-নিষেধ সময়সূচিতে প্রভাব ফেলে।

কম্পিউটার-জেনারেটেড ইমেজারি (সিজিআই)-এর ব্যবহার কমাতে কার্ডবোর্ড কেটে সৈনিক ও সামরিক যানের প্রপস দিয়ে বিশাল সেনাবাহিনীর দৃশ্য তৈরি করা হয়। আসল বা স্কেল-মডেল যুদ্ধবিমান এবং আসল যুদ্ধজাহাজ ও নৌকা বাস্তবতা এনে দেয় যেটা সিজিআই দিয়ে আনা সম্ভব হত না। স্কেল মডেলগুলো ত্রিমাত্রিক মুদ্রণের মাধ্যমে তৈরি করা হয়েছিল। খারাপ আবহাওয়ার কারণের ক্ষতিগ্রস্থ হওয়ার ফলে বাঁধের সেটটি বার বার নির্মাণ করতে হচ্ছিল। ফরাসি কর্তৃপক্ষ সামুদ্রিক প্রাণিকুল রক্ষার জন্য আতশবাজি নিষিদ্ধ করার কারণে এর পরিবর্তে বায়ু কামান ব্যবহার করা হয়। ফ্রান্সে ছয় হাজার অতিরিক্ত শিল্পীর প্রয়োজন হয়েছিল।

চলচ্চিত্রের শুরুর দিকের দৃশ্যগুলো ওয়েমাউথ পোতাশ্রয়ে এবং শেষভাগের দৃশ্যগুলো সোয়ানেজ রেলওয়ে স্টেশনে ধারণ করা হয়। ডুবন্ত জাহাজ ও বিমানের অভ্যন্তরীণ ও বহিরাঙ্গন সেটগুলোর জন্য লস অ্যাঞ্জেলেসে ইউনিভার্সাল পিকচার্সের ফলস লেক স্টুডিও ব্যবহৃত হয়। ঠাণ্ডা পানির দৃশ্যের সাথে অভ্যস্ত হতে স্টাইলস ও হোয়াইটহেড পয়েন্ট ডুমে প্রশিক্ষণ নেন।

থাম্ব|বাম|চিত্রগ্রহণের সময় ডানকার্কের বন্দরে ফরাসি ধ্বংসকারী জাহাজ মেলে-ব্রেজে ডি৬২৭২
থাম্ব|ডান|এমএলভি ''ক্যাস্টর''-কে কিছুটা পরিবর্তন করে এইচএমএস বাসিলিস্কের মত করে তৈরি করা হয়।
ক্রাউলি ও সমুদ্র তত্ত্বাবধায়ক নিল অ্যান্ড্রেয়া প্রায় ষাটটি জাহাজ নিয়ে আসেন, যেগুলো নোলান চিত্রগ্রহণের জন্য পুনর্নির্মাণ করেন। এই জাহাজগুলোর মধ্যে ছিল অবসরে পাঠানো ফরাসি নৌবাহিনীর ধ্বংসকারী মেলে-ব্রেজে, যেটি ১৯৪০ সালের ব্রিটিশ যুদ্ধজাহাজের মত করে নির্মাণ করা হয়েছিল, কারণ তখন সক্রিয় ইঞ্জিনওয়ালা যুদ্ধকালীন ব্রিটিশ নৌবাহিনীর কোন ধ্বংসকারী জাহাজ ছিল না। অবসরে পাঠানো তিনটি রাজকীয় নেদারল্যান্ডের নৌবাহিনীর জাহাজও ব্যবহৃত হয়, সেগুলো হল এইচএমএস ব্রিটোমার্ট হিসেবে চিত্রায়িত মাইনসুইপার এইচএনএলএমএস নালদউইক, এইচএমএস হ্যাভান্ট ও এইচেমএস জাগুয়ার হিসেবে চিত্রায়িত এইচএনএলএমএস সিটার্ড এবং এইচএমএস বাসিলিস্ক হিসেবে চিত্রায়িত এমএলভি ক্যাস্টর (রাজকীয় নেদারল্যান্ডের নৌবাহিনীর সশস্ত্র পাইলট জাহাজ)। মোটর টর্পেডো নৌকা এমটিবি ১০২ ও ১৯৩০-এর দশকের নরওয়েজীয় স্টিমার রোগালান্ডও ব্যবহার করা হয়েছিল। তাদের মালিকদের দ্বারা চালিত ডানকার্কের বিশটি আসল ছোট জাহাজ-সহ পঞ্চাশটির বেশি অন্যান্য নৌকা অন্তর্ভুক্ত করা হয়েছিল। মুনস্টোন নামক ১৯৩০-এর দশকের একটি ছোট মোটর প্রমোদতরী চিত্রগ্রহণের ছয় সপ্তাহ ব্যবহার করা হয়; এর সবচেয়ে চাহিদাপূর্ণ দৃশ্যগুলো যেখানে দশজনের কম লোকের জন্য তৈরিকৃত নৌকায় ষাটজন লোককে নেওয়া হয়েছিল, তা ডানকার্কের জোয়ারের মুখোমুখি না হওয়ার জন্য ওলন্দাজ হৃদ এইসলমিরে ধারণ করা হয়। শুরুতে যে হাসপাতালের জাহাজটি ডুবে গিয়েছিল তা একটি নরওয়েজীয় পণ্যবাহী জাহাজ ছিল এবং দ্বিতীয় বিশ্বযুদ্ধের যুদ্ধজাহাজ এমএস রোগালান্ড।

থাম্ব|বাম|চলচ্চিত্রের জন্য পুনরায় রং করা একটি স্পিটফায়ার।
থাম্ব|বাম|২০১৫ সালে এইচএ-১১১২ বিউকোন, যা চলচ্চিত্রে ব্যবহার করা হয়েছিল।
থাম্ব|বাম|২০১৬ সালে এরোস্টার ইয়াক-৫২টিডাব্লিউ এন৬৯৯ডিপি, যা চলচ্চিত্রে একটি স্পিটফায়ারের মত দেখানোর জন্য পরিমার্জন করা হয়েছিল।
উড্ডয়নের সময়ের চিত্রগ্রহণের জন্য বিমানগুলোতে দুটি ককপিট ছিল। একটি ইয়াকোভলেভ ইয়াক-৫২টিডব্লিউকে সুপারমেরিন স্পিটফায়ারের মত করে পরিবর্তন করা হয়েছিল এবং লেলিস্টাড বিমানবন্দর থেকে উর্কের উদ্দেশ্যে উড্ডয়নের সময় যুদ্ধের দৃশ্যের জন্য দুটি সুপারমেরিন স্পিটফায়ার মার্ক আইএ, একটি স্পিটফায়ার মার্ক ভিবি ও একটি হিস্পানো বুচনকে রং করে মেসারশ্মিট বিএফ ১০৯ই মত করে ব্যবহার করা হয়েছিল। ইংলিশ চ্যানেলে বিধ্বস্ত হওয়ার দৃশ্যের জন্য বৃহৎ আকারের বেতার-নিয়ন্ত্রিত মডেলের বিমান ব্যবহার করা হয়েছিল। আসল স্পিটফায়ারগুলো ইম্পেরিয়াল ওয়ার মিউজিয়াম ডাক্সফোর্ড থেকে নেওয়া হয়েছিল, এবং মালিক ড্যান ফ্রিডকিন ডানকার্কের সমুদ্র সৈকতে অবতরণের দৃশ্যের বিমানটির পাইলট ছিলেন। জোয়ার ফিরে আসার আগে পঁয়তাল্লিশ মিনিটের মধ্যে এই দৃশ্য ধারণ করতে হয়। পিছনে ও সামনে বিশেষভাবে তৈরি স্নোরকেল ও পেরিস্কোপ লেন্স ব্যবহার করে যুদ্ধবিমানের সাথে আইম্যাক্স ক্যামেরা সংযুক্ত করা হয় এবং দুর্ঘটনার দৃশ্যের জন্য বৃহৎ আকারের মকআপগুলোকে কেবল রিগ দিয়ে ডুবিয়ে দেওয়া হয়। স্ক্রোগিন্স এভিয়েশন ও গেটগার্ডস ইউকে পিরিয়ড এভিয়েশন পুনর্গঠনের কাজ সম্পাদন করে। সামনে আইম্যাক্স ক্যামেরার সাথে এরোস্প্যাশিয়াল ইকিউরিউল জি-ডব্লিউএইচএসটি ও পাইপার অ্যারোস্টার এবং সামনে ও পিছনে আইম্যাক্স ক্যামেরার সাহায্যে আকাশ থেকে চিত্রগ্রহণ করা হয়। লি-অন-সোলেন্ট এয়ারফিল্ডে অবস্থিত একটি বিমান ইউনিট এবং নেদারল্যান্ডসের লেলিস্টাড বিমানবন্দরে একটি ইউনিট চ্যানেলের উপর ডগফাইটগুলোর চিত্রগ্রহণ করে। হার্ডি ও লোডেন শুটিং শিডিউলের শেষ পর্যায়ে পালোস ভার্দেসের একটি পাহাড়ের ধারে নির্মিত ককপিট জিম্বলের ভিতরে কাটিয়েছিলেন এবং বাকি অভিনয়শিল্পী ও কলাকুশলীদের সাথে তাদের যোগাযোগ সীমিত ছিল।  আটষট্টি দিন পর ২০১৬ সালের ২রা সেপ্টেম্বর *ডানকার্ক*-এর চিত্রধারণ শেষ হয়।

চলচ্চিত্রটি নোলানের পূর্ববর্তী যেকোনো চলচ্চিত্রের তুলনায় বেশি আইম্যাক্স ফুটেজসহ (আনুমানিক পঁচাত্তর শতাংশ) প্যানাভিশন সিস্টেম ৬৫-তে আইম্যাক্স ৬৫ মিমি ও ৬৫ মিমি বৃহৎ ফরম্যাটের ফিল্ম স্টক ব্যবহার করে প্রাকৃতিক আলোতে চিত্রায়িত হয়। সংলাপের স্বল্পতার কারণে বিকট শব্দযুক্ত আইম্যাক্স ক্যামেরা প্রাথমিক ফরম্যাট হিসেবে ব্যবহার করা সম্ভব হয়। প্যানাভিশন ও আইম্যাক্স লেন্স রাতেও চিত্রগ্রহণ করতে সক্ষম হয়। কোনও পূর্ণদৈর্ঘ্য চলচ্চিত্রে প্রথমবারের মত আইমাক্স ক্যামেরা হাতে ধরে ব্যবহার করা হয়, যা স্টিভেন স্পিলবার্গ ও রন হাওয়ার্ড জাহাজে চিত্রগ্রহণের সর্বোত্তম উপায় হিসেবে ব্যবহারের পরামর্শ দিয়েছিলেন।

### নির্মাণ-উত্তর
নোলানের নিয়মিত সহকর্মী লি স্মিথ ২০১৬ সালের সেপ্টেম্বর মাস থেকে *ডানকার্ক*-এর সম্পাদনা শুরু করেন। যখন চিত্রগ্রহণ চলছিল, তখন থেকেই স্মিথ কোন তত্ত্বাবধান ছাড়াই শট সংগ্রহ করেছিলেন। আটজন লোকের শব্দ সংযোজন দল নিয়ে লস অ্যাঞ্জেলেসে সম্পাদনার কাজ করা হয়। নোলান অনেকটা দাবা খেলার মত বিশেষভাবে চ্যালেঞ্জ নিয়ে একাই আকাশপথের দৃশ্যগুলোর সম্পাদনা করেন। কিছু দৃশ্যের উন্নয়নের জন্য সীমিত কম্পিউটার-জেনারেটেড ইমেজারি (সিজিআই) ব্যবহার করা হয়, কিন্তু কোনটাই পুরোপুরি সিজিআই ছিল না। ইউরোপ ও ক্যালিফোর্নিয়া উভয় স্থানে চিত্রগ্রহণের ফলে আবহাওয়ার ধারাবাহিকতা রক্ষা করা যেমন চ্যালেঞ্জ মনে হয়েছিল, তেমন হয়নি। নাটকীয় প্রভাবকে আরও পরিমার্জিত করতে কমপক্ষে দশ থেকে পনেরটি পূর্ণদৈর্ঘ্য চলচ্চিত্রের সংস্করণ কেটে ফেলা হয়। দৃশ্যগুলো কাটা সম্পন্ন হলে এতে সঙ্গীত যুক্ত করা হয়।

৫৫ ঘণ্টার অপরিশোধিত ফুটেজ নিয়ে নির্মাণ-উত্তর কাজ করতে হয়। চিত্রগ্রহণের রেকর্ডিং থেকে শুধু ব্যবহারযোগ্য শব্দ ছিল কণ্ঠস্বর, বাকি সবকিছু পুনরায় সৃষ্টি করা হয়। শব্দগ্রাহক রিচার্ড কিং ২৪টি মাইক্রোফোন ব্যবহার করে ইম্পেরিয়াল ওয়ার মিউজিয়াম ডাক্সফোর্ডের স্পিটফায়ারের অডিও রেকর্ড করতে দুইজন শব্দমিশ্রণকারীকে পাঠান। স্টুকা ডাইভ বোম্বারের আসল ডাইভ সাইরেন না পেয়ে কিং শব্দটির প্রতিলিপি তৈরির জন্য পুরানো ছবি থেকে একটি বিপরীতমুখী যন্ত্রশিল্প ব্যবহার করেন। যেসব দৃশ্যে জাহাজ থেকে বিপদগ্রস্ত মানুষের শব্দ শোনা যাচ্ছিল, সেগুলোর জন্য এডিআর "লুপ গ্রুপ" ব্যবহার করে কণ্ঠস্বর ধারণ করা হয়। সি-৪ ও তরল প্রোপেন বাজিয়ে বিস্ফোরণের শব্দ রেকর্ড করা হয়। দ্বিতীয় বিশ্বযুদ্ধের সময় জার্মান বোমার বাঁশির শব্দও যোগ করা হয়। বাস্তবতার সাথে সামঞ্জস্য রাখার জন্য বোমার শব্দ আঘাতের কাছাকাছি আসার সাথে সাথে তীব্রতা বৃদ্ধি করে এমনভাবে তৈরি করা হয়। ডাবল নেগেটিভ ভিজ্যুয়াল এফেক্টের কাজ করে। ফিল্ম ল্যাবরেটরি, ফটোকেম, মুক্তির মুদ্রণগুলো পরিচালনা করে।

### সঙ্গীত
হান্স জিমার ২০১৬ সালে চলচ্চিত্রটির সুর রচনা নিয়ে কাজ শুরু করেন এবং ১১ মাস কাজ করে ১০০ মিনিটের একটি ডেমো তৈরি করেন। গভীরতার জন্য গল্পটি শেপার্ডের সুরের শাব্দিক ইন্দ্রজালের সাথে সমন্বয় করতে রচনা করা হয়, যা এর পূর্বে নোলানের ২০০৬ সালের *[[দ্য প্রেস্টিজ (চলচ্চিত্র)|দ্য প্রেস্টিজ]]* চলচ্চিত্রেও নিরীক্ষা করা হয়। এর সাথে যুক্ত হয় নোলানের নিজের পকেট ঘড়ির শব্দ, যা তিনি সংশ্লেষণ করতে জিমারকে পাঠিয়েছিলেন। জিমার সূক্ষ্ম রিসেট ছন্দ দিয়ে সমগ্র চলচ্চিত্র জুড়ে উত্তেজনা বাড়িয়ে দেন—আপাতদৃষ্টিতে অবিরাম গতি বৃদ্ধি (তবে এই প্রভাবগুলো দাপ্তরিক সাউন্ডট্র্যাক প্রকাশকালে বাদ দেওয়া হয়)। অতিরিক্ত সঙ্গীত প্রদান করেন লর্ন বালফ, অ্যান্ড্রু কাউসিন্‌স্কি, স্টিভ মাজারো ও বেঞ্জামিন ওয়ালফিশ।

ইংরেজ সুরকার এডওয়ার্ড এলগারের *এনিগমা ভ্যারিয়েশন্স*-এর "নিমরড" বিষয়বস্তুর অংশ ছিল, যা প্রতি মিনিটে ছয় তালে ধীর করা হয় এবং এতে বেস নোট যুক্ত করা হয় যাতে এটি আবেগপ্রবণ না হয়। বাদ্যযন্ত্রের মধ্যে একটি ডাবল বেস এবং উচ্চ রেজিস্টারে বাজানো চৌদ্দটি চেলো অন্তর্ভুক্ত ছিল। জিমারকে রিচার্ড কিং নৌকার ইঞ্জিনের শব্দ শোনান, যা গতি বুঝাতে কাজ করে। জিমার অনুপ্রেরণার জন্য ডানকার্ক সেট পরিদর্শন করতে যান, এক জার বালি নিয়ে ফিরে আসেন এবং সুর রচনাকালে অসম্পাদিত ফুটেজ দেখেননি। শব্দমিশ্রণ প্রকৌশলী জিওফ ফস্টারকে নিয়ে এআইআর লিন্ডহার্স্ট হলে সঙ্গীত রেকর্ড করা হয়।

## মুক্তি
২০১৭ সালের ১৩ই জুলাই লন্ডনের ওডেয়ন লেস্টার স্কয়ারে চলচ্চিত্রটির বৈশ্বিক উদ্বোধনী অনুষ্ঠিত হয়। চলচ্চিত্রটি ২১শে জুলাই প্রেক্ষাগৃহে মুক্তি দেওয়া হয় এবং আইম্যাক্স ৭০ মিমি, ডিজিটাল, ৭০ মিমি ও ৩৫ মিমি ফরম্যাটে প্রদর্শিত হয়। এটি জুলাই মাসের তৃতীয় সপ্তাহে মুক্তিপ্রাপ্ত নোলানের চতুর্থ চলচ্চিত্র, পূর্বে ওয়ার্নার ব্রস. এই সময়ে চলচ্চিত্র মুক্তি দিয়ে সফলতা অর্জন করেছিল। নোলানের পছন্দ ছিল উত্তর-গোলার্ধের শরতের পুরস্কার মৌসুমের পরিবর্তে চলচ্চিত্রটি জুলাইয়ে মুক্তি পাক। চলচ্চিত্রটি শুরুতে ৭০ মিমিতে ১২৫টি প্রেক্ষাগৃহে প্রদর্শিত হয়, যা বিগত ২৫ বছরে এই ফরম্যাটে সর্বোচ্চ মুক্তি।

২০১৭ সালের টরন্টো আন্তর্জাতিক চলচ্চিত্র উৎসবে *ডানকার্ক*-এর বিশেষ আইম্যাক্স প্রদর্শনী হয়। এটি ১৯ বছর আগে প্রদর্শিত *[[ফলোয়িং]]*-এর পর এই উৎসবে প্রদর্শিত নোলানের প্রথম চলচ্চিত্র। এছাড়া কাকতালীয়ভাবে এই প্রদর্শনী আইম্যাক্সের ৫০তম বার্ষিকীর সাথে মিলে যায়। প্রথম মুক্তির ১২৬ দিন পর চলচ্চিত্রটি ১লা ডিসেম্বর ৫০টি আইম্যাক্স ও ৭০ মিমি প্রেক্ষাগৃহে মুক্তি দেওয়া হয় এবং ২০১৮ সালের জানুয়ারি মাসে আরও ২৫০টি শহরে বিস্তৃত হয়।

### হোম মিডিয়া
*ডানকার্ক* ২০১৭ সালের ১২ই ডিসেম্বর ডিজিটাল ফরম্যাটে মুক্তি পায় এবং ২০১৭ সালের ১৮ই ডিসেম্বর যুক্তরাজ্যে ও ১৯শে ডিসেম্বর মার্কিন যুক্তরাষ্ট্রে ফোরকে, ব্লু-রে ও ডিভিডি ফরম্যাটে মুক্তি পায়।

### প্রচারণা
চলচ্চিত্রটির ঘোষণা টিজার *[[সুইসাইড স্কোয়াড (চলচ্চিত্র)|সুইসাইড স্কোয়াড]]*-এর আগে প্রেক্ষাগৃহে দেখানো হয় এবং ২০১৬ সালের ৪টা আগস্ট অনলাইনে প্রকাশিত হয়। তথ্য বিশ্লেষক কোম্পানি লিসেনফার্স্ট মিডিয়া অনুসারে এটি সেই সপ্তাহে প্রকাশিত অন্য যে কোন ট্রেইলার থেকে টুইটারে অধিক লোককে আকৃষ্ট করে। পাঁচ মিনিটের স্বতন্ত্র চলচ্চিত্র মুখবন্ধসহ প্রথম পূর্ণ ট্রেইলার প্রকাশ পায় ২০১৬ সালের ১৪ই ডিসেম্বর এবং *[[রোগ ওয়ান|রোগ ওয়ান: আ স্টার ওয়ার্স স্টোরি]]* চলচ্চিত্রের নির্বাচিত আইম্যাক্স প্রদর্শনীর পূর্বে দেখানো হয়। গণমাধ্যম পরিমাপনির্ধারক কোম্পানি কমস্কোর অনুসারে *ডানকার্ক* সেই সপ্তাহের সবচেয়ে আলোচিত চলচ্চিত্র ছিল। মুখবন্ধটি এক সপ্তাহ *[[কং: স্কাল আইল্যান্ড]]* চলচ্চিত্রের নির্বাচিত আইম্যাক্স প্রদর্শনীর পূর্বে দেখানো হয়। চলচ্চিত্রের অসম্পাদিত চিত্রাবলি সিনেমাকন ২০১৭-এ প্রশংসিত হয়।

ওয়ার্নার ব্রস. একটি টিভি বিজ্ঞাপন প্রচার করে যা ২০১৭ মার্কিন যুক্তরাষ্ট্রের জাতীয় বাস্কেটবল প্লেঅফের সাথে কাকতালীয়ভাবে মিলে যায়। চলচ্চিত্রটির ওয়েবসাইটে দিনগণনা ও চারটি ১৫ সেকেন্ডের টিজার প্রকাশের পর ২০১৭ সালের ৫ই মে দাপ্তরিক ট্রেইলার প্রকাশিত হয়। কমস্কোর অনুসারে *ডানকার্ক* পুনরায় সেই সপ্তাহের সবচেয়ে আলোচিত চলচ্চিত্র ছিল। ভিডিও গেম নির্মাতা ওয়ারগেমিং তাদের *ওয়ার্ল্ড অব ট্যাঙ্কস*, *ওয়ার্ল্ড অব ওয়ারশিপস* ও *ওয়ার্ল্ড অব ওয়ারপ্লেনস* এই চলচ্চিত্র সম্পর্কিত মিশন ও পুরস্কার যুক্ত করে। ৬ই জুলাই ওয়ার্নার ব্রস. আরেকটি ট্রেইলার প্রকাশ করে, যা তৃতীয়বারের মত সেই সপ্তাহের সবচেয়ে আলোচিত চলচ্চিত্র ছিল। জুলাই মাসে *[[ওয়ান্ডার ওম্যান (২০১৭-এর চলচ্চিত্র)|ওয়ান্ডার ওম্যান]]* চলচ্চিত্রের নির্বাচিত আইম্যাক্স প্রদর্শনীর পূর্বে দেখানো হয়। এছাড়া এটি একটি চলমান প্রেক্ষাগৃহের সাথে তিনটি ইউরোপীয় দেশে সফর করে।

ওয়ার্নার ব্রসের বিশ্বব্যাপীয় প্রচারণা ও পরিবেশনার দায়িত্বে থাকা সু ক্রল বলেন যে *ডানকার্ক*-কে এর "বিশাল আওতা ও মৌলিকতা"র জন্য ঐতিহাসিক যুদ্ধভিত্তিক চলচ্চিত্রের পরিবর্তে গ্রীষ্মকালীন ঘটনার চলচ্চিত্র হিসেবে প্রচার করা প্রয়োজন। প্রচার অভিযান জুড়ে এই কৌশল অবলম্বন করা হয়। প্রেক্ষাগৃহেই চলচ্চিত্রটি দেখার অভিজ্ঞতা সবচেয়ে ভালো হবে তা দর্শককে বুঝানোর জন্য মুখবন্ধটি অনলাইনে উপলব্ধ করা হয়নি। চলচ্চিত্রের বিষয়বস্তু প্রচারের জন্য টিভি বিজ্ঞাপনগুলো খেলা ও উল্লেখযোগ্য টেলিভিশন ধারাবাহিকের মাঝে পরিবেশন করা হয়। সামাজিক যোগাযোগ মাধ্যমের তথ্যচিত্র ডানকার্ক থেকে সেনা সরিয়ে নেওয়ার আওতা ও গুরুত্ব বর্ণনা করে। উপরন্তু, একটি গুগল ৩৬০ এক্সপেরিয়েন্স ইন্টারেক্টিভ অ্যাডভেঞ্চার, একটি অ্যামাজন অ্যালেক্সা প্রোগ্রাম ও একটি ৩৬০ ডিগ্রি স্বল্পদৈর্ঘ্য চলচ্চিত্র তৈরি করা হয়। ফাস্ট ফুড রেস্তোরাঁ কার্ল্‌স জুনিয়রের সাথে যৌথভাবে চার মিলিয়ন কাপে চলচ্চিত্রটির ব্র্যান্ডিং করে এবং প্রায় ৩,০০০ স্থানে অস্থায়ী স্টোর করে। গবেষণায় দেখা যায় চলচ্চিত্রটি অনিয়মিত চলচ্চিত্রপ্রেমীদের ২০ শতাংশকে আকৃষ্ট করেছিল।

## সমাদর
### বক্স অফিস
*ডানকার্ক* ১০০-১৫০ মিলিয়ন মার্কিন ডলার নির্মাণব্যয়ের বিপরীতে মার্কিন যুক্তরাষ্ট্র ও কানাডায় ১৮৯.৭ মিলিয়ন মার্কিন ডলার ও অন্যান্য দেশে ৩৪০.৬ মিলিয়ন মার্কিন ডলারসহ বিশ্বব্যাপী মোট ৫৩০ মিলিয়ন মার্কিন ডলার আয় করে। এটি সে সময়ে বিশ্বব্যাপী সর্বোচ্চ আয়কারী দ্বিতীয় বিশ্বযুদ্ধের চলচ্চিত্র (মুদ্রাস্ফীতি সমন্বয় না করে), যা *[[সেভিং প্রাইভেট রায়ান]]*-এর ৪৮২ মিলিয়ন মার্কিন ডলার আয়কে ছাড়িয়ে যায়, এবং পরবর্তীকালে ২০২৩ সালে নোলানের নিজের পরিচালিত *[[অপেনহাইমার (চলচ্চিত্র)|অপেনহাইমার]]* এই রেকর্ড ছাড়িয়ে যায়।

মার্কিন যুক্তরাষ্ট্র ও কানাডায় চলচ্চিত্রটির প্রথম সপ্তাহের আয় *[[ভ্যারাইটি (পত্রিকা)|ভ্যারাইটি]]* অনুসারে ৩০-৪০ মিলিয়ন মার্কিন ডলার, *[[ডেডলাইন হলিউড]]* অনুসারে ৩৫ মিলিয়ন মার্কিন ডলার, অন্যদিকে বক্স অফিস প্রোর ধারণা অনুসারে ৫৫ মিলিয়ন মার্কিন ডলার এবং *[[ইন্ডিওয়্যার]]* অনুসারে ৫০ মিলিয়ন মার্কিন ডলার এবং বিশ্বব্যাপী ৫০০ মিলিয়ন মার্কিন ডলার। *ডানকার্ক* প্রাকদর্শন প্রদর্শনী থেকে ৫.৫ মিলিয়ন মার্কিন ডলারসহ প্রথম দিনে ১৯.৮ মিলিয়ন মার্কিন ডলার আয় করে। এটি বক্স অফিসে ৫০.৫ মিলিয়ন মার্কিন ডলার নিয়ে প্রথম সপ্তাহ শেষ করে, যা দ্বিতীয় বিশ্বযুদ্ধের চলচ্চিত্রের তৃতীয় সর্বোচ্চ প্রথম সপ্তাহের আয় (*[[ক্যাপ্টেন আমেরিকা: দ্য ফার্স্ট অ্যাভেঞ্জার]]*-এর ৬২.১ মিলিয়ন মার্কিন ডলার ও *[[পার্ল হার্বার (চলচ্চিত্র)|পার্ল হারবার]]*-এর ৫৯.১ মিলিয়ন মার্কিন ডলারের পর), এবং এটি নোলানের কর্মজীবনের চতুর্থ সর্বোচ্চ প্রথম সপ্তাহের আয়। দ্বিতীয় সপ্তাহে এটি ২৬.২ মিলিয়ন মার্কিন ডলার আয় করে (৪৪.৩% কমে যায়), যা *[[দি ইমোজি মুভি]]*-কে ছাড়িয়ে শীর্ষ স্থান দখল করে। চলচ্চিত্রটি তৃতীয় সপ্তাহে ১৭.১ মিলিয়ন মার্কিন ডলার আয় করে, যা *[[দ্য ডার্ক টাওয়ার (২০১৭-এর চলচ্চিত্র)|দ্য ডার্ক টাওয়ার]]*-এর ১৯.২ মিলিয়ন মার্কিন ডলারের পর দ্বিতীয় এবং চতুর্থ সপ্তাহে *[[অ্যানাবেল: ক্রিয়েশন]]*-এর ১০.৯ মিলিয়ন মার্কিন ডলারের পর দ্বিতীয় স্থান দখল করে।

চলচ্চিত্রটি ফ্রান্সে ২০১৭ সালের ১৯শে জুলাই মুক্তি পায় এবং প্রথম দিনে ২.২ মিলিয়ন মার্কিন ডলার আয় করে। এটি পরের দিন আরও সাতটি দেশে মুক্তি পায় এবং আরও ৬.৩ মিলিয়ন মার্কিন ডলার আয় করে। ২১শে জুলাই এটি আরও ৪৬টি দেশে মুক্তি পায় এবং যুক্তরাজ্য থেকে ৩.৭ মিলিয়ন মার্কিন ডলারসহ দশ হাজারের বেশি প্রেক্ষাগৃহ থেকে ১২.৭ মিলিয়ন মার্কিন ডলার আয় করে। আন্তর্জাতিক বাজারের মধ্যে ফ্রান্স থেকে ৪.৯ মিলিয়ন মার্কিন ডলার, যুক্তরাজ্য থেকে ১২.৪ মিলিয়ন মার্কিন ডলার ও কোরিয়া থেকে ১০.৩ মিলিয়ন মার্কিন ডলার আয়সহ মোট ৫৫.৪ মিলিয়ন মার্কিন ডলার আয় করে। চলচ্চিত্রটি যুক্তরাজ্যে পাঁচ সপ্তাহ শীর্ষ স্থান ধরে রাখে। এটি চীনে ১লা সেপ্টেম্বর মুক্তি পেয়ে প্রথম সপ্তাহে ৩০ মিলিয়ন মার্কিন ডলার আয় করে শীর্ষ স্থান অর্জন করে। জাপানে প্রথম সপ্তাহে ৪৪৪ প্রেক্ষাগৃহ থেকে ২.৯ মিলিয়ন মার্কিন ডলার আয় করে।

### সমালোচনামূলক প্রতিক্রিয়া
কয়েকজন সমালোচক *ডানকার্ক*-কে এখন পর্যন্ত নোলানের সেরা চলচ্চিত্র এবং সর্বকালের অন্যতম সেরা চলচ্চিত্র বলে উল্লেখ করেন। পর্যালোচনা সংগ্রাহক ওয়েবসাইট রটেন টম্যাটোসে চলচ্চিত্রটি ৮.৭/১০ গড় রেটিংসহ ৪৭২টি পর্যালোচনার ভিত্তিতে ৯২% রেটিং ধরে রেখেছে। ওয়েবসাইটটির সমালোচকদের সম্মিলিত মতামতে বলে হচ্ছে, "*ডানকার্ক* শিল্পের উপর পূর্ণ নিয়ন্ত্রণ রাখা একজন লেখক-পরিচালক কর্তৃক নির্মিত এবং তথ্য-ভিত্তিক গল্পকে সম্মানকারী প্রতিভাবান অভিনয়শিল্পীদের দ্বারা জীবন্ত করে তোলা আবেগঘন তৃপ্তিদায়ক দৃশ্য পরিবেশন করে"। মেটাক্রিটিকে চলচ্চিত্রটি ৫৩ জন সমালোচকের পর্যালোচনার ভিত্তিকে ১০০-তে ৯৪ গড় স্কোর লাভ করে, যা "সার্বজনীনভাবে সমাদৃত" নির্দেশ করে। মুভি রিভিউ কোয়েরি ইঞ্জিন অনুসারে, ১২৮ জন সমালোচকের পর্যালোচনার ভিত্তিতে এর গড় রেটিং ৮৬/১০০। সিনেমাস্কোরের দর্শকদের জরিপে চলচ্চিত্রটি এ+ থেকে এফ স্কেলে গড় গ্রেড "এ-" পায়, অন্যদিকে পোস্টট্র্যাক প্রতিবেদন অনুসারে চলচ্চিত্রপ্রেমীরা ৮৮% ইতিবাচক স্কোর দেয় এবং ৬৩% বলেন তারা এই চলচ্চিত্রটি দেখার জন্য সুপারিশ করবেন। *[[দ্য গার্ডিয়ান]]* চলচ্চিত্রটিকে তাদের "২০১৭ সালের শীর্ষ ৫০ চলচ্চিত্র" তালিকায় ১৩ নং স্থান দেয়। *[[দি ইন্ডিপেন্ডেন্ট]]* চলচ্চিত্রটিকে বছরের ৭ম সেরা চলচ্চিত্র বলে উল্লেখ করে। *[[টাইম (পত্রিকা)|টাইম]]* সাময়িকী চলচ্চিত্রটিকে তাদের "২০১৭ সালের শীর্ষ ১০ চলচ্চিত্র" তালিকায় স্থান দেয়।

*[[দ্য গার্ডিয়ান]]*-এর পিটার ব্র্যাডশ চলচ্চিত্রটিকে পাঁচের মধ্যে পাঁচ দেন এবং সে সময় পর্যন্ত নোলানের সেরা কাজ বলে উল্লেখ করে বলেন যে তিনি "শুরু থেকেই তার দর্শকদের বিশৃঙ্খলা ও আতঙ্ক এবং চমৎকার চিত্রাবলি ও বিশাল ৭০ মিমি পর্দায় চমকপ্রদভাবে সৃষ্ট সেট পিস দিয়ে আচ্ছন্ন করে রেখেছেন, বিশেষ করে শত্রু বিমানের সম্মুখে উত্তাল সমুদ্রে ধাবমান সৈন্য পরিপূর্ণ পন্টুন নৌকা। *[[দ্য হলিউড রিপোর্টার]]*-এর টড ম্যাকার্থি চলচ্চিত্রটির ভূয়সী প্রশংসা করে "প্রতীতিবাদী শ্রেষ্ঠ কর্ম" বলে উল্লেখ করেন, যা কোন প্রকার "সৃষ্ট সংবেদনশীলতা বা কৃত্রিম বীরত্ব" ছাড়াই "খুবই মর্মস্পর্শী"। তিনি চলচ্চিত্রের সুরেরও প্রশংসা করে, যা "চলচ্চিত্রটিকে ব্যাপকভাবে শক্তিশালী করে তোলে" এবং "শব্দ ও সঙ্গীত উভয়ের সংমিশ্রণে অসাধারণ প্রভাব" সৃষ্টি করে। *[[ভ্যারাইটি (পত্রিকা)|ভ্যারাইটি]]*-র পিটার ডিব্রুজ চলচ্চিত্রের কাহিনীর প্রশংসা করে (যদিও জিমারের সুরকে "শব্দাড়ম্বরপূর্ণ" বলে উল্লেখ করেছেন) লিখেন, "[নোলান] বড়-পর্দার তাবুতে সমস্ত চমক উপস্থাপন করেছেন, তার জটিল ও মাঝে মাঝে অপ্রতিরোধ্য শব্দ পরিকল্পনার মাধ্যমে উত্তেজনা ও বীরত্ব উভয়ই বাড়িয়ে তুলেছেন"। *[[দ্য নিউ ইয়র্ক টাইমস]]*'-এর ম্যানোলা ডার্গিস চলচ্চিত্রটিকে "চলচ্চিত্রের শিল্প ও কৌশলের সামর্থ্যের সফর" বলে বর্ণনা করেন এবং নোলানের গল্প-বলার নমনীয় পদ্ধতির প্রশংসা করেন। তিনি *ডানকার্ক*-কে "২০১৭ সালের সেরা চলচ্চিত্র" বলে উল্লেখ করেন। *[[সান ফ্রান্সিস্কো ক্রনিকল]]*-এর মাইক লাসাল একে "বিজয়" ও "শ্রেষ্ঠ কর্ম" বলে অভিহিত করে যুদ্ধভিত্তিক চলচ্চিত্র পরিচালনায় নোলানের অনন্য পদ্ধতির প্রশংসা করেন"। *[[দি ইকোনমিস্ট]]* *ডানকার্ক*-কে "একটি স্মরণীয় চলচ্চিত্র" ও নব্য ধ্রুপদী বলে আখ্যা দেয়। *[[শিকাগো সান-টাইমস]]*-এর রিচার্ড রোপার চলচ্চিত্রটিকে চারের মধ্যে চার দেন এবং বলেন এটি এই দশকের অন্যতম সেরা যুদ্ধভিত্তিক চলচ্চিত্র, একে "টানটান, আকর্ষক, গভীরভাবে লিপ্ত ও অবিস্মরণীয়... চলচ্চিত্র নির্মাণে বিজয়" বলে বর্ণনা করেন। *[[এন্টারটেইনমেন্ট উইকলি]]*র ক্রিস ন্যাশাওয়াতি চলচ্চিত্রটিকে "এ" রেটিং দিয়ে ২০১৭ সালের সেরা চলচ্চিত্র বলে উল্লেখ করেন এবং বলেন, "*ডানকার্ক*-এর শেষে যেটা সবচেয়ে বেশি অবশিষ্ট থাকে তা এর অনুপ্রেরণাদায়ক বার্তা বা সকলের বীরত্ব নয়। তা হল কোন ম্যুরালের কোণের বিস্তারিতের মত একীভূত করা ছোট অমোচনীয়, অটল চিত্র"।

*[[দ্য ডেইলি টেলিগ্রাফ]]*-এর রবি কলিন চলচ্চিত্রটিকে পাঁচের মধ্যে পাঁচ দিয়ে এর প্রশংসা করে লিখেন, এটি "হৃদয় বিদারক তীব্রতা ও মহত্বপূর্ণ সৃষ্টিকর্ম"। *[[রোলিং স্টোন]]*-এর পিটার ট্র্যাভার্স "সম্ভবত সর্বকালের সেরা যুদ্ধভিত্তিক চলচ্চিত্র" হিসেবে এই চলচ্চিত্রটিকে ২০১৭ সালে তার প্রথম চার তারকা রেটিং প্রদান করেন, এবং বলেন, "কোন সন্দেহ নেই যে কোন প্রকার আবেগ বা বকধার্মিকতার আশ্রয় না নিয়ে [নোলান] চলচ্চিত্রের এই ধারাকে শিল্পের পর্যায়ে নিয়ে গেছেন"। তিনি একে বছরের প্রথম অস্কার প্রার্থী হিসেবেও উল্লেখ করেন। মাইকেল মেদভেদ চলচ্চিত্রটিকে চারের মধ্যে চার দেন এবং হার্ডির অভিনয়কে "অসাধারণ" ও মারপিট দৃশ্যকে "বিরামহীন" বলে উল্লেখ করে বলেন, "এটি *[[সেভিং প্রাইভেট রায়ান]]*-এর পর শুধু সেরা দ্বিতীয় বিশ্বযুদ্ধভিত্তিক চলচ্চিত্রই নয়, খুব সহজভাবে বলতে গেলে এটি এ যাবত নির্মিত সর্বকালের সেরা যুদ্ধভিত্তিক চলচ্চিত্রগুলোর মধ্যে একটি"। রজারইবার্ট.কমের ম্যাট জোলার সাইট্‌জ চলচ্চিত্রটিকে পছন্দ না করলেও চারের মধ্যে সাড়ে তিন স্কোর দেন এবং বলেন যে তিনি "এর কিছু অংশ অপছন্দ করেন এবং অন্য অংশগুলো পুনরাবৃত্তিমূলক বা অর্ধ-সিদ্ধ বলে মনে করেন। তবে সম্ভবত হেঁয়ালিভাবে, আমি সম্পূর্ণ চলচ্চিত্রটির প্রশংসা করেছি ও ক্রমাগত এটি নিয়ে ভেবেছি"।  *ল্য মঁদ*-এর জাক মঁদেলবোম চলচ্চিত্রের বাস্তবতাবাদের প্রশংসা করেন, তবে ফরাসি সৈনিকদের অবদানকে এড়িয়ে যাওয়া নিয়ে হতাশ হন। *[[দ্য টাইমস]]*-এর কেভিন মাহের চলচ্চিত্রটিকে পাঁচের মধ্যে দুই দিয়ে বলেন, "*ডানকার্ক* বড়-পর্দায় বাগাড়ম্বরের কোলাহলপূর্ণ ১০৬ মিনিট, যা তার নিজস্ব প্রদর্শনী ও পরিসর নিয়ে এতটাই অধীর ছিল যে এটি সবচেয়ে গুরুত্বপূর্ণ উপাদান - নাটকীয়তাকে উপেক্ষা করে গেছে।" তিনি আরও বলেন যে *ডানকার্ক*-কে *[[কল অব ডিউটি]]* ভিডিও গেমের মত মনে হয়েছে। *[[দ্য গার্ডিয়ান]]*-এর ডেভিড কক্স মনে করেন এতে ঐতিহাসিক ভুল, নারী চরিত্রের অভাব, ছোট পরিসর, ও উৎকণ্ঠার অভাব রয়েছে"। লন্ডন রিভিউ অব বুকসের মাইকেল উড চলচ্চিত্রটিকে লুইস বুনিউয়েলের চলচ্চিত্রের সাথে তুলনা করেন এবং চলচ্চিত্রের সাথে ফলপ্রসূ সাদৃশ্য হিসেবে জিমারের সঙ্গীতের প্রশংসা করেন"।

২০১৮ সালে *[[টাইম আউট (ম্যাগাজিন)|টাইম আউট]]* ম্যাগাজিনের জন্য ১৫০ জন অভিনয়শিল্পী, পরিচালক, লেখক ও প্রযোজক ও সমালোচকদের এক জরিপে এটি সর্বকালের "সেরা ১০০ ব্রিটিশ চলচ্চিত্র" তালিকায় স্থান পায়। একই বছর *[[দ্য ওয়াশিংটন পোস্ট]]* "২০০০-এর দশকের ২৩ সেরা চলচ্চিত্র" তালিকায় *ডানকার্ক*-কে স্থান দেয়। *[[রোলিং স্টোন]]*, *[[টোটাল ফিল্ম]]* ও কোয়েন্টিন টারান্টিনো চলচ্চিত্রটিকে ২০১০-এর দশকের অন্যতম সেরা চলচ্চিত্র হিসেবে শ্রেণিবদ্ধ করেন। চলচ্চিত্র নির্মাতা দ্যনি ভিলনোভ চলচ্চিত্রটিকে তার সর্বকালের প্রিয় চলচ্চিত্রের একটি বলে উল্লেখ করেন। ২০২৪ সালে লুপার ওয়েবসাইট চলচ্চিত্রটিকে "সর্বকালের সেরা ৫০ পিজি-১৩ চলচ্চিত্র" তালিকায় ৯ম চলচ্চিত্র হিসেবে স্থান প্রদান করে লিখে "*ডানকার্ক* এর মত যুদ্ধভিত্তিক চলচ্চিত্র নির্মাণ করার জন্য তা ক্রিস্টোফার নোলানের কাছে ছেড়ে দিন, যিনি সহিংসতার চিত্রায়নের আশ্রয় না নিয়েই আপনাকে আসনের কিনারায় নিয়ে যেতে পারে। পিজি-১৩ রেটিং পর্দায় রক্তপাতের পরিমাণ কমিয়ে দিতে পারে, কিন্তু নোলানের চলচ্চিত্র নির্মাণ এই অবিশ্বাস্য ঐতিহাসিক ঘটনার চলচ্চিত্ররূপের উপস্থাপনাকে বেশ মর্মভেদী করে দিতে পারে"। ২০২৫ সালে *[[দ্য নিউ ইয়র্ক টাইমস]]*-এর "রিডার্স চয়েস" সংস্করণেরর "২১শ শতাব্দীর সেরা ১০০ চলচ্চিত্র" তালিকার জন্য আয়োজিত ভোটে এটি ১৫১তম স্থান লাভ করে।

### পুরস্কার ও স্বীকৃতি
চলচ্চিত্রটি ২৩তম ক্রিটিকস চয়েস পুরস্কারে শ্রেষ্ঠ চলচ্চিত্র ও শ্রেষ্ঠ পরিচালক-সহ আটটি বিভাগে মনোনয়ন লাভ করে এবং শ্রেষ্ঠ চিত্রসম্পাদনা বিভাগে পুরস্কার অর্জন করে। এটি ৭১তম ব্রিটিশ অ্যাকডেমি ফিল্ম পুরস্কারে শ্রেষ্ঠ চলচ্চিত্র ও শ্রেষ্ঠ পরিচালনা-সহ আটটি বিভাগে মনোনয়ন লাভ করে এবং শ্রেষ্ঠ শব্দগ্রহণ বিভাগে পুরস্কার অর্জন করে। ৭৫তম গোল্ডেন গ্লোব পুরস্কারে এটি শ্রেষ্ঠ নাট্যধর্মী চলচ্চিত্র, শ্রেষ্ঠ পরিচালনা ও শ্রেষ্ঠ মৌলিক সুর বিভাগে মনোনয়ন লাভ করে। ৯০তম একাডেমি পুরস্কারে এটি  শ্রেষ্ঠ চলচ্চিত্র ও শ্রেষ্ঠ পরিচালনা-সহ আটটি বিভাগে মনোনয়ন লাভ করে এবং শ্রেষ্ঠ শব্দ সম্পাদনা, শ্রেষ্ঠ শব্দমিশ্রণ ও শ্রেষ্ঠ চলচ্চিত্র সম্পাদনা বিভাগে তিনটি পুরস্কার অর্জন করে।

## ঐতিহাসিক নির্ভুলতা
চলচ্চিত্রটি ঐতিহাসিক সেনা সরিয়ে নেওয়ার বাস্তবসম্মত উপস্থাপনার জন্য প্রসিদ্ধ। এতে কয়েকটি রয়্যাল এয়ার ফোর্সের বিমান সমুদ্রের উপর লুফ্‌টভাফার সাথে যুদ্ধ করার চিত্র সঠিকভাবে তুলে ধরে, যেগুলো তাদের জ্বালানির স্বল্পতার জন্য মাত্র এক ঘণ্টা যুদ্ধরত ছিল। তবে যুদ্ধটি আসল যুদ্ধ থেকে কম উচ্চতায় দেখানো হয়। ধ্বংসকারী ও যুদ্ধবিমান যুদ্ধ থেকে দূরে রাখা হয়, কারণ এই আক্রমণের বিরুদ্ধে রক্ষণভাগের দায়িত্বের ছিল একমাত্র রাজকীয় নৌবাহিনী ও বিমানবাহিনী। যুদ্ধের শুরুর দিকে উল্লেখযোগ্য পরিমাণ ক্ষতি হওয়ার কারণে ধ্বংসকারী বিমানগুলো সাময়িকভাবে সরিয়ে নেওয়া নেওয়া হয়, তবে নৌবিভাগের কাছে অ্যাডমিরাল র‍্যামসির আপিলের প্রেক্ষিতে এই সিদ্ধান্ত তুলে নেওয়া হয়। এছাড়া কীভাবে একটি ছোট নৌকা বিমান হামলা এড়িয়ে যায় এবং সৈন্যরা ইংল্যান্ডে ফিরে এসে দেখে একদল বেসামরিক জনগোষ্ঠী যুদ্ধ সম্পর্কে অবগত নয় বা যুদ্ধের দ্বারা প্রভাবিত নয় তাও সঠিকভাবে চিত্রায়ন করা হয়। ব্রিটিশ কর্মকর্তা শুরুতে ফরাসি সৈন্যদের ফিরিয়ে নিতে অস্বীকৃতি জানায়, যদিও উইনস্টন চার্চিল পরবর্তীকালে ব্রিটিশদের পাশাপাশি ফরাসিদেরও সরিয়ে নিতে জোর দেন। ডানকার্কের যোদ্ধারা চলচ্চিত্রটির বাস্তবতা স্বীকার করে, যদিও কেনেথ ব্র্যানা বলেন যে কয়েকজন মনে করেন এটি "যুদ্ধের চেয়েও বেশি কিছু"।

চলচ্চিত্রটির চরিত্রাবলি ও গল্প কাল্পনিক। যেমন - কমান্ডার বোল্টন কয়েকজন আসল ব্যক্তির যৌথরূপ, তন্মধ্যে রয়েছেন কমান্ডার জেমস ক্যাম্পবেল ক্লাউস্টন ও ক্যাপ্টেন বিল টেন্যান্ট। ডসন চরিত্রটি টাইটানিকের দ্বিতীয় কর্মকর্তা ও জাহাজডুবি থেকে বেঁচে যাওয়া জ্যেষ্ঠ নাবিকদলের সদস্য চার্লস লাইটোলার থেকে অনুপ্রাণিত, যিনি তার প্রমোদতরী সানডাউনার নিয়ে ডানকার্কে সৈন্যদের উদ্ধার করতে গিয়েছিলেন। কলিন্সের চরিত্রটি স্পিটফায়ার পাইলট জ্যাক পটারের অভিজ্ঞতার সাথে সাদৃশ্যপূর্ণ, কলিন্সের যুদ্ধ থেকে পদত্যাগ আংশিকভাবে এরিক বারওয়েলের প্রতিবাদ দ্বারা অনুপ্রাণিত। কয়েকটি গণমাধ্যম উল্লেখ করে ফ্যারিয়ার চরিত্রটি অ্যালান ডিয়ার থেকে অনুপ্রাণিত। সমুদ্র সৈকতের দৃশ্যগুলো গ্রহণকালে আবহাওয়া আসল সেনা সরিয়ে নেওয়ার সময়ের তুলনায় বৈরী ছিল। নোলান এর ব্যাখ্যা দিতে গিয়ে বলেন এ থেকেই বুঝা যায় ছোট নৌকাগুলো কতটা বিপদের মুখোমুখি হয়েছিল। একটি দৃশ্যে একজন নন-কমিশনড কর্মকর্তা তার সামরিক টুপি পরিধান না করে স্যালুট দেয়, যা একজন অভিজ্ঞ সৈনিক ভুল প্রটোকল বলে উল্লেখ করেন। জার্মান বিমানের সম্মুখের অংশ ডানকার্কের সেনা সরিয়ে নেওয়ার আগে আসলে হলুদ রং করা হয়নি; এই রং করা হয়েছিল জার্মান বিমানগুলোকে আলাদা করতে। শহরের আকাশ থেকে নেওয়া দৃশ্যগুলোর জন্য সমসাময়িক তোলা ছবি ব্যবহার করা হয়েছিল, যেখানে ডানকার্ক শহরটি সেনা সরিয়ে নেওয়ার সময় ধ্বংসস্তূপে পরিণত হয়েছিল। বায়ুবাহিত প্রচারপত্রের প্রচারণা ১৯৪০ সালে ব্যবহৃত প্রচারণার সাদৃশ্যপূর্ণ ছিল, যদিও মূল প্রচারপত্রগুলো রঙিন ছিল না।

## আরও দেখুন
* *[[ডানকার্ক (১৯৫৮-এর চলচ্চিত্র)|ডানকার্ক]]* (১৯৫৮)
* *[[উইকেন্ড অ্যাট ডানকার্ক]]* (১৯৬৪)
* *[[ডানকার্ক (টিভি ধারাবাহিক)|ডানকার্ক]]* (২০০৪)
* *[[অ্যাটোনমেন্ট (২০০৭-এর চলচ্চিত্র)|অ্যাটোনমেন্ট]]* (২০০৭)
* *[[দেয়ার ফাইনেস্ট]]* (২০১৬)
* *[[ডার্কেস্ট আওয়ার (চলচ্চিত্র)|ডার্কেস্ট আওয়ার]]* (২০১৭)

## পাদটীকা

## তথ্যসূত্র

## গ্রন্থপঞ্জি
* 
* 
* 

## বহিঃসংযোগ

* 
* 
* 
* 
* 
* 
* 

বিষয়শ্রেণী:২০১৭-এর চলচ্চিত্র
বিষয়শ্রেণী:২০১০-এর দশকের ঐতিহাসিক চলচ্চিত্র
বিষয়শ্রেণী:২০১৭-এর মারপিটধর্মী রোমাঞ্চকর চলচ্চিত্র
বিষয়শ্রেণী:২০১০-এর দশকের যুদ্ধভিত্তিক চলচ্চিত্র
বিষয়শ্রেণী:২০১০-এর দশকের ইংরেজি ভাষার চলচ্চিত্র
বিষয়শ্রেণী:২০১০-এর দশকের মার্কিন চলচ্চিত্র
বিষয়শ্রেণী:নৌকার পটভূমিতে চলচ্চিত্র
বিষয়শ্রেণী:ব্রিটিশ ঐতিহাসিক চলচ্চিত্র
বিষয়শ্রেণী:সত্য ঘটনা অবলম্বনে মহাকাব্যিক চলচ্চিত্র
বিষয়শ্রেণী:বাফটা বিজয়ী (চলচ্চিত্র)
বিষয়শ্রেণী:ব্রিটিশ অরৈখিক আখ্যান চলচ্চিত্র
বিষয়শ্রেণী:এমা থমাস প্রযোজিত চলচ্চিত্র
বিষয়শ্রেণী:ক্রিস্টোফার নোলানের চিত্রনাট্য সংবলিত চলচ্চিত্র
বিষয়শ্রেণী:ব্রিটিশ যুদ্ধভিত্তিক নাট্য চলচ্চিত্র
বিষয়শ্রেণী:ব্রিটিশ মহাকাব্যিক চলচ্চিত্র
বিষয়শ্রেণী:আইম্যাক্স চলচ্চিত্র
বিষয়শ্রেণী:ওয়ার্নার ব্রসের চলচ্চিত্র
বিষয়শ্রেণী:ক্রিস্টোফার নোলান প্রযোজিত চলচ্চিত্র
বিষয়শ্রেণী:ব্রিটিশ মারপিটধর্মী রোমাঞ্চকর চলচ্চিত্র
বিষয়শ্রেণী:ফরাসি রোমাঞ্চকর নাট্য চলচ্চিত্র
বিষয়শ্রেণী:ফ্রান্সের পটভূমিতে চলচ্চিত্র
বিষয়শ্রেণী:মার্কিন মারপিটধর্মী রোমাঞ্চকর চলচ্চিত্র
বিষয়শ্রেণী:মার্কিন মহাকাব্যিক চলচ্চিত্র
বিষয়শ্রেণী:মার্কিন ঐতিহাসিক চলচ্চিত্র
বিষয়শ্রেণী:মার্কিন যুদ্ধভিত্তিক নাট্য চলচ্চিত্র
বিষয়শ্রেণী:ইংরেজি ভাষার ফরাসি চলচ্চিত্র
বিষয়শ্রেণী:ক্রিস্টোফার নোলান পরিচালিত চলচ্চিত্র
বিষয়শ্রেণী:ফ্রান্সে ধারণকৃত চলচ্চিত্র
বিষয়শ্রেণী:যুক্তরাজ্যে ধারণকৃত চলচ্চিত্র
বিষয়শ্রেণী:মার্কিন যুক্তরাষ্ট্রে ধারণকৃত চলচ্চিত্র
বিষয়শ্রেণী:শ্রেষ্ঠ চলচ্চিত্র সম্পাদনার জন্য একাডেমি পুরস্কার বিজয়ী চলচ্চিত্র
বিষয়শ্রেণী:ঐতিহাসিক মহাক্যাবিক চলচ্চিত্র
বিষয়শ্রেণী:সিনকপি ইনক. চলচ্চিত্র